Document ID: 32004D0514

ODLOČBA SVETA
z dne 14. junija 2004
o spremembi Odločbe 98/161/ES, ki dovoljuje Kraljevini Nizozemski, da uporabi ukrep, ki odstopa od členov 2 in 28a(1) Šeste direktive 77/388/EGS o usklajevanju zakonodaje držav članic o prometnih davkih
(2004/514/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero (1), in zlasti člena 27 Direktive,
ob upoštevanju predloga Komisije,
ob upoštevanju naslednjega:
(1)
V skladu s členom 27(1) Direktive 77/388/EGS lahko Svet na predlog Komisije soglasno dovoli državam članicam, da uvedejo ali ohranijo posebne ukrepe, ki odstopajo od navedene direktive, zaradi poenostavitve obračunavanja davkov ali preprečevanja nekaterih načinov utaje davkov ali izogibanja plačilu davkov.
(2)
S pismom, zavedenim dne 26. novembra 2003 pri generalnem sekretariatu Komisije, je nizozemska vlada zaprosila za podaljšanje Odločbe 98/161/ES (2), ki ji dovoljuje uporabo posebne ureditve obdavčenja na področju recikliranih odpadkov.
(3)
Druge države članice so bile obveščene o prošnji Nizozemske 14. januarja 2004.
(4)
Z Odločbo 98/161/ES je bilo Kraljevini Nizozemski do 31. decembra 2003 dovoljeno uporabljati naslednje ukrepe:
-
oprostitev davkov za dobave in nabave znotraj Skupnosti izrabljenih materialov in odpadkov za podjetja, katerih letni promet je nižji od 2,5 milijona NLG. Promet za neželezne kovine je lahko izključen pri določitvi tega praga;
-
oprostitev davka za dobave in nabave znotraj Skupnosti za neželezne kovine.
(5)
Davčnim zavezancem, katerih transakcije so predmet oprostitev iz člena 2 in člena 3 Odločbe 98/161/ES, se lahko dovoli, da za dobavljene in znotraj Skupnosti nabavljene izrabljene materiale in odpadke ne upoštevajo posebne ureditve iz te odločbe.
(6)
Ta ukrep odstopanja je bil potreben zaradi težavnega boja proti goljufiji na tem področju, kjer določeni subjekti, v večini majhni trgovci, ne spoštujejo obveznosti iz člena 21.1.a) Direktive 77/388/EGS, ki določa plačilo davka, ki so ga obračunali za svoje dobave, državnim organom. Izvajanje pobiranja davkov na tem področju je predvsem težko zaradi težavne identifikacije in nadzora dejavnosti trgovcev, ki ne izpolnjujejo zahtev. Iz tega razloga so te ureditve učinkovit ukrep za preprečevanje goljufije.
(7)
Dne 7. junija 2000 je Komisija objavilo kratkoročno strategijo za izboljšanje delovanja sistema DDV, v kateri je izvedla racionalizacijo velikega števila veljavnih odstopanj. Vendar bi lahko v določenih primerih ta racionalizacija vključevala razširitev določenih odstopanj, ki bi se izkazala za posebno učinkovita, na vse države članice. Obvestilo Komisije z dne 20. oktobra 2003 potrjuje ta kompromis.
(8)
Zato je primerno odobriti Kraljevini Nizozemski podaljšanje sedanjega odstopanja do sprejema posebne ureditve DDV za področje recikliranih odpadkov, vendar najdlje do 31. decembra 2005.
(9)
Odstopanje nima negativnega učinka na sredstva Skupnosti iz naslova DDV in ne vpliva na znesek DDV obračunan na končni stopnji.
(10)
Da se zagotovi pravna kontinuiteta, naj bi se ta odločba uporabljala od 1. januarja 2004 -
SPREJEL NASLEDNJO ODLOČBO:
Člen 1
V členu 1 Odločbe 98/161/ES se datum „31. december 2003“ nadomesti z naslednjim besedilom: „do začetka veljavnosti posebne ureditve za uporabo DDV za področje recikliranih odpadkov, ki spreminja Direktivo 77/388/EGS, vendar ne dlje kot do 31. decembra 2005“.
Člen 2
Ta odločba se uporablja od 1. januarja 2004.
Člen 3
Ta odločba je naslovljena na Kraljevino Nizozemsko.
V Luksemburgu, 14. junija 2004

Labels: 2
18
15
20